EFF kap na MRK wat verskoning eis  Julius Malema in die Wes-Kaap. (Foto: EFF/Twitter) Die EFF het te kenne gegee dat hy en sy leier, Julius Malema, nie om verskoning sal vra vir uitlatings wat volgens die Menseregtekommissie (MRK) op aanhitsing tot geweld en haatspraak neerkom nie. Die MRK het Malema en die EFF skriftelik kennis gegee om binne tien dae die uitlatings wat in Oktober tydens ’n EFF-saamtrek in die Wes-Kaap gemaak is, terug te trek en verskoning daarvoor te vra. Die MRK is van mening dat sekere gedeeltes van Malema se toespraak en die plakkate en baniere wat by die byeenkoms vertoon is, individueel en gesamentlik neerkom op die aanhitsing van geweld, haatspraak en moontlik ander oortredings van die Wet op die Bevordering van Gelykheid en Voorkoming van Onbillike Diskriminasie. Indien Malema en die party dit nie doen nie, sal die kommissie hom tot die gelykheidshof vir verdere stappe wend. Die MRK het sedert die saamtrek op 16 Oktober in Kaapstad verskeie klagte ontvang wat verband hou met Malema se uitlatings. Die VF Plus, TLU SA en AfriForum het onder meer klagte by die kommissie ingedien. Die EFF het in reaksie gesê hy sal nie by die MRK se spertyd hou of om verskoning vra tot die party die kans gegee word om sy saak te voor ŉ “neutrale instelling” te stel nie. Die EFF voer onder meer aan dat Malema se uitsprake in “literêre en akademiese konteks” gesien moet word en dat dit nie aanhitsing tot geweld is nie. Die MRK is besig om “ligsinnige litigasie”, soortgelyk aan AfriForum, te oorweeg en betree die grense van vryheid van spraak weens waninterpretasie van politieke uitsprake, het die EFF gesê. AfriForum het intussen gesê hy beskou die jongste verwikkeling as slegs die eerste stap om aanhitsing tot geweld en haatspraak deur die EFF en Malema stop te sit. Die voorval het op 16 Oktober by die EFF se provinsiale vergadering in die Wes-Kaap plaasgevind. Malema het onder meer tydens die geleentheid gesê: “Julle moet nooit bang wees om dood te maak nie, ’n rewolusie vereis dat daar op een of ander punt doodgemaak moet word, want doodmaak is deel van ’n rewolusionêre daad.” Ernst van Zyl. (Foto: Verskaf) AfriForum het dadelik ’n klag by die MRK ingedien. “AfriForum kan nie toelaat dat die politieke omgewing so radikaliseer dat politici openlik haatspraak teen minderhede kan pleeg sonder gevolge nie,” sê Ernst van Zyl, veldtogbeampte vir strategie en inhoud by AfriForum. “AfriForum verwelkom die MRK se bevindinge, maar as hul veroordeling nie dringend en daadwerklik met aksie opgevolg word nie, beteken dit nie veel om minderhede te help beskerm nie.” Die VF Plus, wat ook ŉ klag teen Malema ingedien het, het die MRK se aankondiging verwelkom. “Hierdie stap van die MRK word veral verwelkom aangesien talle klagte wat die VF Plus en ander organisasies oor jare teen Malema ingedien het, bloot geen reaksie gekry het nie,” het dr. Pieter Groenewald, VF Plus-leier, gesê. “Dit het duidelik die indruk by Malema laat ontstaan dat hy onaantasbaar is en kan beledig, dreig en slegsê soos hy wil, sonder enige gevolge. “Die MRK sal nou moet wys dat rasverdelende uitsprake nie langer in Suid-Afrika geduld sal word nie. Dit sal niks help om bloot die uitsprake te veroordeel sonder enige optrede nie. “Rassiste word nie geken aan die kleur van hul vel nie, maar in wat in die hart aangaan. “Die ongrondwetlike en onaanvaarbare gedrag van mense soos Malema kan nie langer geduld word nie. Dit hoort nie in ŉ grondwetlike demokrasie nie.”